## La Generalitat habilita el pont de l’entrada nord de Torrent i reobri per complet la CV-403

*** Han finalitzat les obres de construcció d’una llosa provisional que permet la circulació de vehicles lleugers
* Ja s’han obert parcialment la CV-33, la CV-390, la CV-400 i la CV-407 per a habilitar la connexió de les comarques afectades**

La Generalitat continua avançant en la recuperació de les carreteres de la xarxa autonòmica amb l’habilitació del pont de l’entrada nord de Torrent, la qual cosa permet reobrir per complet la CV-403, tancada després de les inundacions pels greus danys causats.

Per a obrir-la a vehicles lleugers, cosa que s’ha previst per a la vesprada de hui divendres, s’ha dut a terme la construcció d’una llosa provisional en el punt quilomètric 4+270 de la CV-403, a on es troba l’estructura danyada. Gràcies a estos treballs s’ha habilitat un carril provisional en cada sentit que permetrà la connexió amb Alaquàs i la ronda sud de Torrent, encara que en el pont es manté restringida la circulació per a vehicles pesants.

Els treballs per a la recuperació total de l’estructura, amb una gran foradada generada a causa de les pluges, es continuaran duent a terme durant els pròxims mesos, en què també s’actuarà en el barranc. Esta actuació és un pas més de la Generalitat per a aconseguir reprendre al més prompte possible la mobilitat i la connexió de les poblacions més afectades per les recents inundacions, especialment l’Horta Sud.

L’obertura de la CV-403 se suma a la resta de carreteres que s’han anat obrint en els últims dies i completa així la recuperació parcial de 15 carreteres de les 18 afectades per la riuada. Cal recordar que les primeres vies obertes en la zona més afectada van ser la CV-400 i la CV-407, a on es van retirar nombrosos obstacles i vehicles sinistrats que obstaculitzaven el pas. D’altra banda, es va eliminar una important capa de fang i es va restaurar l’enllumenat per a ajudar en els treballs nocturns.

La Generalitat també ha obert de manera parcial de la CV-33 esta setmana, una artèria fonamental per a millorar la connectivitat entre l’Horta Sud i València. En el punt quilomètric 8+100, a l’altura de Torrent, dos ponts que travessaven el barranc del Poio van quedar greument afectats, un completament esfondrat i altres amb seriosos danys que ja s’han reparat.

De la mateixa manera, ahir van concloure els treballs d’emergència en la CV-390 i es va restablir la mobilitat de la comarca de la Serrania. En total, eren 1,6 quilòmetres de via els afectats, que romanien tallats fins ara.

Una vegada obertes parcialment estes vies, la Conselleria de Medi Ambient, Infraestructures i Territori continuarà treballant per a reposar els ponts i dur a terme altres millores necessàries en moltes de les vies danyades per a recuperar el seu estat previ.

Fecha: 15/11/2024